་རོ་གཅིག་ངོ་བོ་ཉིད། །དམ་པའི་ཆོས་ལ་རྟག་ཏུ་སྐྱབས་སུ་མཆི། །འཆིང་བ་རྣམས་ལས་ཡང་དག་གྲོལ་འགྱུར་ཞིང་། །སྙིང་རྗེ་མཆོག་གིས་བསྐྲུན་པའི་དཔལ་དང་ལྡན། །རབ་ཏུ་དགའ་སོགས་ས་ལ་རབ་ཞུགས་པའི། །བརྟུལ་ཞུགས་དབང་པོའི་ཚོགས་ལ་སྐྱབས་སུ་མཆི། །བསམ་དང་རྣམ་པར་སྨིན་པར་དག་གྱུར་ཅིང་། །སྒྲིབ་པ་ཀུན་གྱི་བག་ཆགས་ཡང་དག་འབྱིན། །ལྷག་པར་མོས་པས་རྣམ་པར་བརྒྱན་པ་ཡི། །སེམས་ནི་བྱང་ཆུབ་དམ་པ་བསྐྱེད་པར་བགྱི། །བདེ་གཤེགས་སྲས་བཅས་རྣམས་ཀྱི་ལམ་གཅིག་པུ། །སྦྱིན་སོགས་རྣམ་བཅུ་དཀར་པོའི་ཡོན་ཏན་ཚུལ། །རྫོགས་སངས་རྒྱས་བདག་མ་ལུས་ངོ་བོའི་བློས། །ཡང་དག་ཉིད་དུ་ད་ནི་གནས་པར་བགྱི། །ཞེས་རེ་རེ་ལའང་ལན་གསུམ་གསུམ་དུ་བརྗོད་པའི་མཐར་ཚོགས་ཀྱི་ཞིང་གཤེགས་སུ་གསོལ་ལོ། །དེ་ནས་སེམས་ཅན་ཐམས་ཅད་བདེ་བ་དང་ཕྲད་པ་དང་། སྡུག་བསྔལ་དང་བྲལ་བ་དང་། ཉམས་པ་མེད་པའི་བདེ་བ་དང་ལྡན་པར་འདོད་པ་དང་། ཆགས་པ་དང་སྡང་བ་མེད་པའི་ཚད་མེད་པ་བཞི་དང་། བླ་ན་མེད་པའི་བྱང་ཆུབ་ལ་དགོད་པར་འདོད་པའི་བྱང་ཆུབ་ཀྱི་སེམས་བསྒོམ་པར་བྱའོ། །བསོད་ནམས་ཀྱི་ཚོགས་བསགས་པའོ། །དེ་ནས་རྣམ་པར་ཐར་པའི་སྒོ་གསུམ་དྲན་པར་བྱས་པའི་མཐར། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། ཞེས་བརྗོད་པས་ཆོས་ཐམས་ཅད་སྟོང་པ་ཉིད་དུ་བསམ་པ་ནི་ཡེ་ཤེས་ཀྱི་ཚོགས་བསགས་པའོ། །དེ་ནས་སྟོང་པའི་ངང་ལས་ནམ་མཁའི་ཁམས་དེ་ཉིད་དུ་སྔོན་གྱི་སྨོན་ལམ་གྱི་མཐུས་རང་གི་སེམས་ཉིད་ཡི་གེ་ཧཱུྃ་དུ་རྣམ་པར་སྤྲུལ་ཏེ། དེ་ཡོངས་སུ་གྱུར་པ་ལས་སྣ་ཚོགས་རྡོ་རྗེ་ཧཱུྃ་གི་མཚན་པར་བལྟས་ལ། དེ་ལས་འཕྲོས་པའི་འོད་ཟེར་གྱི་ཕུང་པོ་ལས་བྱུང་བའི་རྡོ་རྗེའི་ས་གཞི་དང་། རྭ་བ་དང་། དྲྭ་བ་དང་། གུར་དང་། བླ་རེ་དང་། དུས་མཐའི་མེ་ལྟ་བུའི་ཡེ་ཤེས་ཀྱི་མེ་དཔུང་རབ་ཏུ་འབར་བར་བསམ་མོ། །དེའི་དབུས་སུ་པདྨ་དང་ཉི་མ་ལ་གནས་པའི་བྷྲཱུྃ་གྱི་ཡི་གེ་ཡོངས་སུ་གྱུར་པ་ལས། རྡོ་རྗེ་རིན་པོ་ཆེའི་རང་བཞིན་ལས་གྲུབ་པའི་སྲུང་བའི་འཁོར་ལོ་རྩིབས་བཅུ་པ་ཡངས་ཤིང་རྒྱ་ཆེ་བར་བསམ་མོ། །དེའི་ནང་དུ་དབུས་དང་ཕྱོགས་བཅུར་པདྨ་དང་ཉི་མའི་དཀྱིལ་འཁོར་རེ་རེ་བསམས་ལ། སོ་སོའི་སྟེང་དུ་ཧཱུྃ་ལས་རྡོ་རྗེ་ཧཱུྃ་གིས་མཚན་པ་བལྟས་ནས། དེ་དག་ལས་སྣ་ཚོགས་པའི་འོད་ཟེར་འཕྲོས་པས། དོན་གཉིས་བྱས་ནས་སླར་འདུས་ཏེ། སོ་སོ་ལ་ཐིམ་ནས་ཡོངས་སུ་གྱུར་པ་ལས་འཆད་པར་འགྱུར་བའི་ཁྲོ་བོ་རྣམས་བསྐྱེད་པར་བྱའོ། །དེའང་དབུས་སུ་རང་ཉིད་འཇིགས་བྱེད་དང་། ཨུ་མ་མཉམ་པར་མནན་པའི་རྡོ་རྗེ་ཧཱུྃ་མཛད། ཕྱག་གཡས་ཀྱི་གཉིས་པས་རྡོ་རྗེ། གསུམ་པས་རལ་གྲི། གཡོན་གྱི་གཉིས་པས་ཞགས་པ། གསུམ་པས་ལྕགས་ཀྱུ། ཤར་དུ་གཤིན་རྗེ་གཤེད་སྐུ་མདོག་སྔོན་པོ། གཡས་པས་ཐོ་བ་དང་རལ་གྲི། གཡོན་པས་རིན་པོ་ཆེ་དང་པདྨ་འཛིན་པ། རྣམ་པར་སྣང་མཛད་ཀྱི་དབུ་རྒྱན་ཅན། ལྷོར་ཤེས་རབ་མཐར་བྱེད་སྐུ་མདོག་དཀར་པོ། ཞལ་གཡས་སྔོ་གཡོན་དམར་བ། གཡས་པས་དབྱུག་ཏོ་དང་རལ་གྲི། གཡོན་པས་པདྨ་དང་རིན་པོ་ཆེ་འཛིན་པ། ནུབ་ཏུ་པདྨ་མཐར་བྱེད་སྐུ་མདོག་དམར་པོ། ཞལ་གཡས་སྔོ་གཡོན་དཀར་བ། གཡས་པས་པདྨ་དང་རལ་གྲི། གཡོན་པས་འཁོར་ལོ་དང་རིན་པོ་ཆེ་འཛིན་པ། འོད་དཔག་མེད་ཀྱི་དབུ་རྒྱན་ཅན། བྱང་དུ་བགེགས་མཐར་བྱེད་སྐུ་མདོག་ལྗང་གུ། ཞལ་གཡས་སྔོ་གཡོན་དཀར་བ། གཡས་པས་སྣ་ཚོགས་རྡོ་རྗེ་དང་རལ་གྲི གཡོན་པས་པདྨ་དང་རིན་པོ་ཆེ་འཛིན་པ། དོན་ཡོད་གྲུབ་པས་དབུར་བརྒྱན་པའོ། །བྱང་ཤར་དུ་མི་གཡོ་བ། གཡས་པས་རལ་གྲི་དང་རྡོ་རྗེ། གཡོན་པས་འཁོར་ལོ་དང་ཞགས་པ་འཛིན་པ། ཤར་ལྷོར་འདོད་པའི་རྒྱལ་པོ་གཡས་པས་ལྕགས་ཀྱུ་དང་རལ་གྲི། གཡོན་པས་རིན་པོ་ཆེ་དང་མདའ་འཛིན་པ། ལྷོ་ནུབ་ཏུ་དབྱུག་པ་སྔོན་པོ་ཅན་གཡས་དབྱུག་པ་སྔོན་པོ་དང་རལ་གྲི། གཡོན་པས་རིན་པོ་ཆེ་དང་པདྨ་འཛིན་པ། ནུབ་བྱང་དུ་སྟོབས་པོ་ཆེ་གཡས་པས་རྡོ་རྗེ་རྩེ་གསུམ་པ་དང་རལ་གྲི། གཡོན་པས་རིན་པོ་ཆེ་དང་པདྨ་འཛིན་པ། སྟེང་དུ་གཙུག་ཏོར་འཁོར་ལོས་སྒྱུར་བ་སྐུ་མདོག་སེར་པོ། ཞལ་གཡས་སྔོ་གཡོན་དཀར་བ། གཡས་པས་འཁོར་ལོ་དང་རལ་གྲི། གཡོན་པས་རིན་པོ་ཆེ་དང་པདྨ་འཛིན་པ། རྣམ་པར་སྣང་མཛད་ཀྱིས་དབུར་བརྒྱན་པ། འོག་ཏུ་གནོད་མཛེས་གཡས་པས་རྡོ་རྗེ་དང་རལ་གྲི། གཡོན་པས་རིན་པོ་ཆེ་དང་པདྨ་འཛིན་པའོ། །ཧཱུྃ་མཛད་ལ་སོགས་པའི་ཁྲོ་བོ་བདུན་ནི་སྐུ་མདོག་སྔོན་པོ་གཡས་དཀར་གཡོན་དམར་བ་ཡིན་ལ། རིགས་ཀྱི་བདག་པོ་གོང་དུ་མ་བསྟན་པ་རྣམས་ནི། མི་བསྐྱོད་པས་དབུར་བརྒྱན་པ་ཡིན་ནོ། །ཐམས་ཅད་ཀྱང་ཞལ་གསུམ་ཕྱག་དྲུག་པ། ཕྱག་དང་པོ་གཉིས་ཀྱིས་འཁྱུད་པའི་ཚུལ་དུ་མཛད་ཅིང་། ལྷག་མ་བཞིས་སོ་སོའི་ཕྱག་མཚན་འཛིན་པ། རིན་པོ་ཆེ་དང་སྦྲུལ་གྱིས་བརྒྱན་ཞིང་། སྟག་གི་པགས་པའི་ཤམ་ཐབས་ཅན། དབུ་སྐྲ་སེར་པོ་གྱེན་དུ་འབར་བ། འཛུམ་ཁྲོའི་རྣམ་པ་ཅན། གཡོན་བརྐྱང་པའི་གནས་པས་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་བསམ་མོ། །དེ་ནས་བདག་ཉིད་ཀྱི་ཐུགས་ཀའི་ཧཱུྃ་ལས་འོད་འཕྲོས་ནས། ཁྲོ་བོ་རྣམས་ལ་ཕོག་པས། དེ་རྣམས་ཀྱི་རྒྱུད་བསྐུལ་ནས། བསྲུང་བའི་ཕྲིན་ལས་ལ་བརྩོན་པར་མཛད་ཅིང་། སོ་སོའི་ཐུགས་ཀ་ནས་འོད་ཟེར་འཕྲོས་པས་འཁོར་ལོ་གཡས་ཕྱོགས་སུ་བསྐོར་ནས། དེའི་སྒྲ་དང་མེའི་འོད་ཀྱིས་བགེགས་དང་ལོག་པར་འདྲེན་པ་རྣམས་བསྐྲད་པར་བསམ་ཞིང་། ཨོཾ་སུམྦྷ་ནི་སུམྦྷ་ཧཱུྃ། གྲིཧྣ་གྲིཧྣ་ཧཱུྃ། གྲིཧྣཱ་པ་ཡ་གྲིཧྣཱ་པ་ཡ་ཧཱུྃ། ཨཱ་ན་ཡ་ཧོ། བྷ་ག་ཝཱན་བི་དྱཱ་རཱ་ཛ་ཧཱུྃ། ཞེས་ཅི་རིགས་པ་བརྗོད་པས་བདག་ཉིད་བྱང་ཆུབ་མ་ཐོབ་ཀྱི་བར་དུ། བར་དུ་གཅོད་པ་ཐམས་ཅད་ལས་ངེས་པར་བསྲུང་བར་བསམ་མོ། །ལྷ་བསྐྱེད་པའི་སྔོན་དུ་འགྲོ་བ་ནི་འདི་ཙམ་ཞིག་ཡིན་ལ། གལ་ཏེ་ཕ་རོལ་གྱི་སྦོད་གཏོང་བཟློག་པར་འདོད་ན། རང་ཉིད་དབུས་སུ་གཙུག་ཏོར་འཁོར་ལོས་སྒྱུར་བར་བསམ་ཞིང་། སྟེང་དུ་ཧཱུྃ་མཛད་བསྒོམ་པ་གཙོ་བོ་འཕོ་བའི་གནད་དང་། བདག་ཉིད་ཀྱི་སྙིང་གར་ཉི་མའི་སྟེང་དུ་ཧཱུྃ་ལས་རྡོ་རྗེའི་ནང་དུ་བདག་ཉིད་ཀྱི་རྣམ་ཤེས་ཧཱུྃ་དུ་བསམས་ལ་དེའི་མཐར། བསྒྲུབ་བྱའི་མིང་གི་ཡི་གེ་དང་པོ་བསམས་ཏེ། དེ་བསྲུང་བར་བསམ་པ་ནི་བསྲུང་བྱ་སྦ་བའི་གནད་དང་། ཁྲོ་བོ་རྣམས་ཤིན་ཏུ་ཁྲོས་པའི་ཚུལ་ཅན། ཞལ་ཕྱི་རོལ་ན་གཟིགས་ནས། ཐུགས་ཀ་ནས་རང་རང་འདྲ་བའི་ཁྲོ་བོ་དུ་མ་འཕྲོས་ཏེ་ཕ་རོལ་གྱི་སྲུང་མ་དང་། བདག་ལ་རྦད་པའི་གདོན་རྣམས་ཚར་གཅད་པར་བསམ་པ་ལྷའི་རྣམ་པའི་གནད་དང་། འཁོར་ལོ་གཡོན་དུ་འཁོར་བས་དགྲ་བགེགས་ཕྱེ་མར་བརླག་པ་འཁོར་ལོའི་གནད་དང་ཨུཥྞཱི་རའི་སྔགས་བཟླ་བ་སྔགས་ཀྱི་གནད་དེ། གནད་ལྔ་དང་ལྡན་པའོ། །སྔགས་ནི་ཨོཾ་ཨུཥྞཱི་ར་བཛྲ་ཙཀྲ་ཝརྟི། སརྦ་ལོ་ཀ ལོ་ཀཏྟ་ར་ནི། ཡནྟྲ་མནྟྲ། ཏནྟྲ་བི་ཤ་ཙུརྞ། པྲ་ཡོ་གི་ཏ་ནི། མ་མ་ཀྲྀ་ཏེ་ཡེ་ན་ཀེ་ན་ཙི་ཏ། ཀྲིཏྟ་ནི་ཀཱ་རི་ཎི་པ་ཏ་ནི་སརྦནྟུ། ཙྪིནྡ་ཙྪིནྡ། བྷིནྡ་བྷིནྡ། ཙུ་རུ་ཙུ་རུ། མུ་རུ་མུ་རུ། ཧ་ན་ཧ་ན། ད་ཧ་ད་ཧ། པ་ཙ་པ་ཙ། ཀམྦྷ་ཡ་ཀམྦྷ་ཡ། བིདྷྭནྶ་ཡ། བིནྡྷནྶ་ཡ། ཤ་ཏ་ས་ཧ་སྲ། བི་ཙུརྞ་ཡ། ཨུཥྞཱི་ར་བཛྲ་ཙཀྲ་ཝརྟི། བྷྲཱུྃ་བྷྲཱུྃ་བྷྲཱུྃ། ཧཱུྃ་ཧཱུྃ་ཧཱུྃ། ཞེས་ཅི་ནུས་པ་བཟླས་པའི་མཐར། བདག་ཉིད་བསྲུང་བའི་སྤེལ་ཚིག་དང་། དགྲ་བགེགས་ལའང་དམོད་པའི་ཚིག་བརྗོད་པར་བྱའོ། །འདི་ནི་རང་ལ་བསྲུང་བའི་མཆོག་ཏུ་འགྱུར་ཞིང་། གཞན་གྱི་སྦྱོར་བ་ཕྱིན་ཅི་ལོག་ཕྱིར་བཟློག་པའི་མཆོག་ཏུ་འགྱུར་རོ། །སྲུང་བའི་འཁོར་ལོ་བསྒོམ་པ་མན་ངག་གི་རིམ་པའོ།། །།དེ་ནས་ལྷ་བསྐྱེད་པའི་སྔོན་དུ་རྟེན་གཞལ་ཡས་ཁང་བསྐྱེད་པའི་ཕྱིར། དབུས་ཀྱི་ཁྲོ་བོ་ཞུ་བ་སྃ་ལས་རྡོ་རྗེ་སྃ་གྱིས་མཚན་མ་ལས། འོད་ཟེར་སྤྲོས་བསྡུས་གཅིག་ཏུ་གྱུར་པ་ལས། ཀུན་ཏུ་བཟང་པོ་སྐུ་མདོག་དཀར་པོ་ཞལ་གསུམ་ཕྱག་དྲུག་པ། ཞལ་གཡས་སྔོ་གཡོན་དམར་བ། ཕྱག་དང་པོ་གཉིས་ཀྱིས་རང་སྣང་གི་རིག་མ་ལ་འཁྱུད་པ། གཡས་ཀྱི་འོག་མ་གཉིས་ཀྱིས་རྡོ་རྗེ་དང་རལ་གྲི གཡོན་པས་པདྨ་དང་རིན་པོ་ཆེ་འཛིན་པ། ཞི་ཞིང་སྒེག་པའི་ཉམས་ཅན། རིན་པོ་ཆེ་དང་དར་གྱིས་བརྒྱན་པ་བསྐྱེད་ལ། གནས་གསུམ་དུ་ཡི་གེ་གསུམ་བཀོད་དེ། འོད་ཟེར་གྱི་ཚོགས་མངོན་པར་སྤྲོས་པས་སེམས་ཅན་གྱི་དོན་བྱས། སླར་འདུས་ཏེ་གཅིག་ཏུ་གྱུར་པ་ལས། ཆོས་ཀྱི་འབྱུང་གནས་གྲུ་གསུམ་པ། གདེངས་ཁ་གྱེན་དུ་ཕྱོགས་པ་རྣམ་པར་ཐར་པའི་སྒོ་གསུམ་གྱི་རང་བཞིན་དུ་གྲུབ་པར་བསམ་མོ། །དེའི་ནང་དུ་པྃ་ལས་པདྨའི་ནང་དུ་ཧཱུྃ་ལས་སྣ་ཚོགས་རྡོ་རྗེ། ལྟེ་བར་བྷྲཱུྃ་ལས་འཁོར་ལོ་དཀར་པོ། བྷྲཱུྃ་གྱིས་མཚན་པ་ལས་འོད་ཟེར་སྤྲོས་བསྡུས་གཅིག་ཏུ་གྱུར་པ་ལས། རྣམ་པར་སྣང་མཛད་སྐུ་མདོག་དཀར་པོ། ཞལ་གསུམ་ཕྱག་དྲུག་པ། ཞལ་གཡས་སྔོ་གཡོན་དམར་བ། ཕྱག་དང་པོ་གཉིས་ཀྱིས་ཡུམ་ལ་འཁྱུད་ཅིང་། གཡས་ཀྱི་འོག་མ་གཉིས་ཀྱིས་འཁོར་ལོ་དང་རལ་གྲི། གཡོན་པ་རིན་པོ་ཆེ་དང་པདྨ་འཛིན་པ། རིན་པོ་ཆེ་དང་དར་གྱིས་བརྒྱན་པར་བསྐྱེད་ལ། ཡི་གེ་གསུམ་གིས་སྐུ་གསུང་ཐུགས་བྱིན་གྱིས་བརླབས་ནས། རང་འོད་ཀྱི་རིག་མ་དང་སྙོམས་པར་ཞུགས་པས་བདེ་བ་ཆེན་པོ་རྗེས་སུ་ཆགས་པའི་མེས། རྣམ་པར་སྣང་མཛད་ཡབ་ཡུམ་འོད་དུ་ཞུ་བ་ལས་བྱུང་བའི་གཞལ་ཡས་ཁང་གྲུ་བཞི་སྒོ་བཞི་རྩིག་པ་ལྔ་དང་ལྡན་པ། རྩིག་པའི་སྟེང་གི་རིན་པོ་ཆེའི་ཕ་གུ་སེར་པོ་ལ། དྲྭ་བ་དང་། དྲྭ་བ་ཕྱེད་པ་དང་། ཟླ་བ་རླུང་གིས་བསྐྱོད་པ་དང་། དྲིལ་བུ་གཡེང་ཁའི་ཕྲེང་བ་དང་། རྔ་ཡབ་ནོར་བུའི་ཡུ་བ་ཅན་འཕྱང་བ། ཕ་གུའི་སྟེང་ན་ཀྲ་མ་ཤཱིརྵའི་མདའ་ཡབ་དང་། རིན་པོ་ཆེའི་དྲྭ་བ་སེང་མའི་པུ་ཤུ་ཡོད་པ། འོག་འདོད་ཡོན་གྱི་སྣམ་བུའི་སྟེང་དུ་ལྷ་མོ་རྣམས་ཀྱིས་མཆོད་རྫས་དུ་མ་ཐོགས་ནས། ཀུན་ནས་དགའ་བའི་ཟུར་གྱི་མིག་གིས་ལྟ་ཞིང་སྒེག་པ་དང་བཅས་པའི་རྩེད་འཇོའི་ཚུལ་གྱིས་མཆོད་པར་བྱེད་པ། ནང་ཀ་བ་བརྒྱད་དང་ལྡན་པའི་ཤར་ལ་སོགས་པའི་ཕྱོགས་བཞིར་ཀ་བ་གཉིས་གཉིས་རིམ་པ་བཞིན། འཁོར་ལོ་དང་རིན་པོ་ཆེ་དང་པདྨ་དང་རལ་གྲིས་མཚན་པ་རྣམས་ཀྱིས་རིན་པོ་ཆེའི་གདུང་ཟླུམ་བཏེག་པའི་སྟེང་ན། གདུང་མིག་མངས་རིས་སུ་བྲེས་པས། དབུས་ཀྱི་ཕོ་བྲང་ལ་ལེ་ཚེ་དགུ་པར་གསལ་བའི་ཤར་དཀར། ལྷོ་སེར། ནུབ་དམར། བྱང་ལྗང་། དབུས་སྔོན་པོ། ལྷ་སྣམ་ནི་གསེར་གྱི་མདོག་ཏུ་སྣང་བ་ཉིད་དོ། །གདུང་གི་སྟེང་དུ་རིན་པོ་ཆེའི་རང་བཞིན་གྱིས་ཕྱུར་བུར་ཕུབ་པའི་རྩེ་མོ་རྡོ་རྗེ་རིན་པོ་ཆེའི་ཏོག་གིས་མཚན་པ། ཕྱི་རོལ་སྒོ་བཞིའི་ཐད་སོར་ཀ་བ་བཞི་བཞིས་བཏེག་པའི་རྟ་བབས་བང་རིམ་བཞི་དང་ལྡན་པའི་སྟེང་དུ་པདྨ་ལ་གནས་པའི་ཆོས་ཀྱི་འཁོར་ལོ་དང་། གདུགས་དང་། རི་དྭགས་ཀྱིས་བརྒྱན་པ། དཀྱིལ་འཁོར་གྱི་གྲྭ་བཞི་དང་། སྒོ་ཁྱུད་ཡི་མཚམས་བརྒྱད་དུ། རྡོ་རྗེ་ཕྱེད་པ་དང་བཅས་པའི་ཟླ་བ་ཚེས་པས་མཚན་པ། གཞན་ཡང་རྒྱན་དང་། ལྷབ་ལྷུབ་དུ་མས་བརྒྱན་པའི་གཞལ་ཡས་ཁང་པའི་ནང་དུ་ལྷའི་གནས་བཅུ་དགུར་པདྨ་རབ་ཏུ་རྒྱས་པའི་གདན་རྣམས་ལ། ཉི་མའི་དཀྱིལ་འཁོར་བརྒྱད་དང་། ཟླ་བའི་དཀྱིལ་འཁོར་བཅུ་གཅིག་གི་གདན་རྣམས་བསམ་མོ། །དེ་ནས་བརྟེན་པ་ལྷ་བསྐྱེད་པའི་ཕྱིར། གདན་དབུས་མར་ཉི་མའི་སྟེང་དུ་ཨ་ལས་ཟླ་བའི་དཀྱིལ་འཁོར་དབྱངས་ཡིག་ཨཱ་ལི་བཅུ་དྲུག་ཕྲག་གཉིས་ཀྱིས་མཚན་པ། དེའི་སྟེང་དུ་ཀ་ལས་ཟླ་བའི་དཀྱིལ་འཁོར་གསལ་བྱེད་ཀཱ་ལི་སུམ་ཅུ་རྩ་བཞི། ཡ་ར་ལ་ཝ་ཌ་ཌྷ་དང་བཅས་པ་ཕྲག་གཉིས་ཀྱིས་མཚན་པ། དེ་གཉིས་ཀྱི་བར་དུ་རང་གི་སེམས་ཉིད་ཧཱུྃ་དུ་གྱུར་པར་བསམས་པ་ལས། འོད་ཟེར་ཁ་དོག་ལྔ་འཕྲོས་པས་སེམས་ཅན་གྱི་དོན་བྱས། ཚུར་འདུས་ཏེ་གཅིག་ཏུ་གྱུར་པ་ལས་རྡོ་རྗེ་དཀར་པོ་རྩེ་ལྔ་པར་བསྐྱེད་ལ། ཨོཾ་བཛྲ་ཨཱཏྨ་ཀོ྅་ཧཾ། ཞེས་བརྗོད་ནས། རྡོ་རྗེའི་ང་རྒྱལ་བྱའོ། །དེ་ནས་གསུམ་ཀ་ཡོངས་སུ་གྱུར་བ་ལས། བདག་ཉིད་རྡོ་རྗེ་འཛིན་པ་སྐུ་མདོག་དཀར་པོ་ཞལ་གསུམ་ཕྱག་དྲུག་པ། ཞལ་གཡས་སྔོ་བ་གཡོན་དམར་བ། ཕྱག་དང་པོ་གཉིས་ཀྱིས་འོད་ཀྱི་རིག་མ་རྡོ་རྗེ་དབྱིངས་ཀྱི་དབང་ཕྱུག་མ་ལ་འཁྱུད་ཅིང་། གཡས་ཀྱི་འོག་མ་གཉིས་ཀྱིས་རྡོ་རྗེ་དང་རལ་གྲི། གཡོན་པ་གཉིས་ཀྱིས་པདྨ་དང་རིན་པོ་ཆེ་འཛིན་པ། མཚན་དང་དཔེ་བྱད་འབར་ཞིང་རིན་པོ་ཆེས་བརྒྱན་པ། དར་གྱི་ན་བཟས་ཀླུབས་པའི་བདག་ཉིད་བསམ་ཞིང་། འདོད་ཆགས་ལས་བྱུང་བའི་བདེ་བ་ཆེན་པོའི་ཐབས་ཁྱད་པར་དུ་འཕགས་པས་སེམས་ཅན་ཐམས་ཅད་བླ་ན་མེད་པའི་གོ་འཕང་ལ་དགོད་པར་འདོད་པས་ཡབ་ཡུམ་སྙོམས་པར་ཞུགས་པ་ལས་བདེ་བ་ཆེན་པོའི་སྒྲ་ནམ་མཁའི་ཁམས་ཁྱབ་པར་གྲགས་པས། དེ་བཞིན་གཤེགས་པ་རིགས་ལྔ་ཡབ་ཡུམ་སྤྱན་དྲངས་ནས། ཡབ་རྣམས་རང་ཉིད་རྡོ་རྗེ་འཛིན་པའི་སྐུ་ལ་ཐིམ་པས། གཟི་བརྗིད་ཕུན་སུམ་ཚོགས་ཤིང་། བདེ་བ་ཆེན་པོས་ཡོངས་སུ་གང་བས་ཡུམ་དགའ་བར་བྱས། ཡུམ་རྣམས་རིག་མ་ལ་ཐིམ་པས། རིག་མ་གཟི་བརྗིད་དང་ལྡན་ཞིང་བདེ་བ་ཆེན་པོས་ཡོངས་སུ་གང་བས་ཡབ་མཉེས་པར་བྱས་ནས། སླར་ཡང་སྙོམས་པར་ཞུགས་པའི་བདེ་བ་ཆེན་པོའི་སྒྲས་ནམ་མཁའི་མཐས་གཏུགས་པའི་དེ་བཞིན་གཤེགས་པ་ཐམས་ཅད་སྤྱན་དྲངས་ནས། ཞལ་དུ་ཞུགས། སྙིང་གར་འདོད་ཆགས་ཆེན་པོའི་མེས་འོད་དུ་ཞུ། བྱང་ཆུབ་ཀྱི་སེམས་ཐིག་ལེའི་རྣམ་པས་ཡབ་ཀྱི་རྡོ་རྗེའི་ལམ་ནས་ཡུམ་གྱི་མཁར་བབས། དེ་ཡོངས་སུ་གྱུར་པ་ལས་ལྷ་བཅུ་དགུའི་དཀྱིལ་འཁོར་ཅིག་ཅར་བསྐྱེད་དོ། །སླར་ཡང་རྡོ་རྗེ་འཛིན་པའི་ཐུགས་ཀའི་ས་བོན་ལས་འོད་ཟེར་གྱི་ཚོགས་འཕྲོས་པས། འཇིག་རྟེན་གྱི་ཁམས་མ་ལུས་པ་ལ་ཕོག སངས་རྒྱས་ཀྱི་ཞིང་ཡོངས་སུ་དག་པ་གཞལ་ཡས་ཁང་དང་། སེམས་ཅན་ཡོངས་སུ་སྨིན་པར་བྱས་ནས། སེམས་ཅན་རྣམས་འོད་ཟེར་དེ་ཉིད་ཀྱིས་བཀུག ཞལ་དུ་ཞུགས། ཐུགས་ཀར་འོད་དུ་ཞུ། སྐུའི་དབྱིབས་བརྒྱུད། བྷ་གའི་དཀྱིལ་འཁོར་གྱི་ལྷ་རྣམས་ལ་གཉིས་སུ་མེད་པར་ཐིམ་ནས། དེ་བཞིན་གཤེགས་པའི་ངོ་བོར་གྱུར་པར་བསམ་མོ། །ཡང་ས་བོན་ལས་འོད་ཟེར་འཕྲོས་པས་ཆོས་ཀྱི་དབྱིངས་ཀྱིས་ཀླས་པའི་སངས་རྒྱས་ཐམས་ཅད་བཀུག་ནས། སྔར་བཞིན་ཞལ་དུ་ཞུགས། སྙིང་གར་འོད་དུ་ཞུ་བའི་བྱང་ཆུབ་ཀྱི་སེམས་ཀྱི་ཆུ་རྒྱུན་གྱིས་བྷ་གའི་དཀྱིལ་འཁོར་གྱི་ལྷ་རྣམས་ལ་དབང་བསྐུར་བས་ལྷ་རྣམས་རེ་རེའང་ཕུང་པོ་ལྔ་དང་། འབྱུང་བ་བཞི་དང་། སྐྱེ་མཆེད་བཅུ་གཉིས་རྣམ་པར་དག་པ་ལྷ་ཉི་ཤུ་རྩ་གཅིག་གི་ངོ་བོ་བསམ་མོ། །དེ་ནས་བྷ་ག